KIRJALLINEN KYSYMYS E-0608/02 esittäjä(t): Erik Meijer (GUE/NGL)ja Herman Schmid (GUE/NGL) komissiolle. Maksuliikenteen pysäyttäminen EU:n jäsenvaltioista hajonneen Somalian asukkaille terroristien mahdollisen läsnäolon johdosta.



Virallinen lehti nro 052 E , 06/03/2003 s. 0014 - 0015



KIRJALLINEN KYSYMYS E-0608/02 esittäjä(t): Erik Meijer (GUE/NGL)ja Herman Schmid (GUE/NGL) komissiolle (5. maaliskuuta 2002) Aihe: Maksuliikenteen pysäyttäminen EU:n jäsenvaltioista hajonneen Somalian asukkaille terroristien mahdollisen läsnäolon johdosta 1. Onko komissio tietoinen siitä, että somalialainen pankki El Barakat lähettää jäsenvaltioissa sijaitsevien kauppojen yhteydessä toimivien pienten toimipisteiden kautta rahaa tänne asettautuneilta ja Somaliasta lähtöisin olevilta henkilöiltä näiden perheenjäsenille, jotka jäivät jälkeen suureen köyhyyteen keskenään sotivien sotapäälliköiden jakamaan Somaliaan? 2. Onko jokin EU:n elin päättänyt 27. joulukuuta 2001 tai niihin aikoihin, että tavanomainen maksuliikenne El Barakatin kautta ei enää voi jatkua? 3. Onko kysymyksessä 2 tarkoitetun päätöksen ja hieman sen jälkeen (16. tammikuuta 2002 tai niihin aikoihin) hyväksytyn Yhdistyneiden Kansakuntien turvallisuusneuvoston päätöslauselman numero 1390:n välillä jokin yhteys? Onko jokaisella turvallisuusneuvoston vakituisella jäsenellä veto-oikeus terrorismista syytetyn järjestön kanssa asiointia koskevan maailmanlaajuisen kiellon peruuttamisen suhteen? 4. Onko El Barakatin välittämien rahasiirtojen estämisen syy se, että kyseinen pankki tukee suoraan Al Qaidan tapaista terroristitoimintaa? Onko EU:n elimillä tästä minkäänlaisia todisteita tai onko niillä Yhdysvaltojen tai Yhdistyneiden Kansakuntien luovuttamia vakuuttavia todisteita tällaisesta tuesta? 5. Mikäli maksuliikenne El Barakatin kautta on estetty pysyvästi, onko tarkoituksena siinä tapauksessa eristää jo kauan sitten hajonneen Somalian maa-alue täysin muusta maailmasta, jotta mahdollisesti kyseiselle alueelle asettautuneiden terroristiryhmien ulkomaiset rahavirrat kuivuisivat kokoon? 6. Onko jäsenvaltioihin asettautuneilla henkilöillä käytännössä enää muita keinoja käytettävissään rahan lähettämiseksi perheenjäsenille Somaliaan kuin El Barakatin välityksellä? Jos vastaus on myönteinen, mitkä ne ovat? 7. Onko uusien kanavien avaamista rahan siirtämiseksi Somaliaan, erityisesti niille asukkaille, joiden selviäminen hengissä riippuu pitkälti näistä rahalähetyksistä, millään tavoin estetty tai tehty rangaistavaksi? 8. Millä tavoin ja milloin komissio odottaa maksuliikenteen Somaliaan normalisoituvan ja miten komissio itse aikoo edistää kyseistä tavoitetta? Lähde: Muun muassa Nederlandse Radio 1 -radioasema, VPRO, De Ochtenden -ohjelma 15. helmikuuta 2002. Poul Nielsonin komission puolesta antama vastaus (25. huhtikuuta 2002) 1. Komissio on tietoinen, että Al Barakat -järjestö toimi Euroopan maissa ja sen päätehtävänä oli siirtää somalialaisten yksityishenkilöiden ja muiden tahojen varoja kyseisistä Euroopan maista Somalian tietyille alueille. Rahalähetyksillä on suuri merkitys Somalian taloudelle ja ne koskevat huomattavaa määrää henkilöitä. 2.4. Yhdistyneiden Kansakuntien (YK) turvallisuusneuvoston päätöslauselmissa erityisesti päätöslauselman nro 1333(2000) 8 kohdan c alakohdassa ja päätöslauselman nro 1390(2002) 2 kohdan a alakohdassa vaaditaan kaikkia valtioita toteuttamaan tiettyjä toimenpiteitä sellaisia yksityishenkilöitä ja muita tahoja vastaan, joilla on suoraan tai välillisesti yhteyksiä Osama bin Ladeniin ja Al-Qaida -järjestöön. Tätä varten YK:n turvallisuusneuvoston pakotekomitea on laatinut näistä henkilöistä ja tahoista erityisen luettelon, jota se pitää ajan tasalla. Nämä YK:n turvallisuusneuvoston päätöslauselmat ja pakotekomitean täytäntöönpanopäätökset ovat sitovia ja velvoittavia, koska ne perustuvat YK:n peruskirjan 41 artiklaan. YK:n turvallisuusneuvoston laatima luettelo yksityishenkilöistä ja muista tahoista perustuu eri valtioiden toimittamiin tietoihin. YK:n turvallisuusneuvoston merkittäviä asioita koskeva päätökset vaativat vähintäänkin kaikkien neuvoston pysyvien jäsenien hyväksynnän; tästä käytetään usein nimitystä veto-oikeus. Pannakseen YK:n turvallisuusneuvoston päätöslauselman täytäntöön yhteisö antoi 6. maaliskuuta 2001 neuvoston asetuksen (EY) N:o 467/2001 Afganistaniin suuntautuvan tiettyjen tavaroiden ja palvelujen viennin kieltämisestä, Afganistanin Talebania koskevien lentokiellon ja varojen sekä muiden taloudellisten resurssien jäädyttämisen laajentamisesta(1). Komissio antoi myöhemmin 12. marraskuuta 2001 asetuksen (EY) N:o 2199/2001(2), jolla muutettiin neuvoston asetusta (EY) N:o 467/2001 YK:n turvallisuusneuvoston ajan tasalle saatetun luettelon(3) mukaisesti. Kyseisessä luettelossa mainittiin muun muassa Al Barakat -järjestö. Niinpä tällä luettelolla lopetettiin maksujen toimittaminen Somaliaan Al Barakat -järjestön välityksellä. Päätöslauselmalla nro 1390(2002) muutetaan päätöslauselman nro 1333(2000) taloudellisia rajoituksia ja jatketaan niiden voimassaoloa; lisäksi siinä määrätään, että Afganistaniin kohdistuvat pakotteet olisi kumottava. Komissio teki 6. maaliskuuta 2002 ehdotuksen tarvittavien toimenpiteiden toteuttamisesta(4). 5.7. Ei. Tavoitteena on vahvistaa terrorismin vastaista toimintaa ja erityisesti sen rahoitusmekanismien vastaista toimintaa. Yhteisön asetuksissa säädetyt taloudelliset rajoitukset koskevat yksittäisiä henkilöitä ja muita tahoja eikä suinkaan kaikkia Somaliaan suuntautuvia rahalähetyksiä. Somaliassa toimii yhä muita sieltä lähtevistä tai sinne tarkoitetuista rahalähetyksistä huolehtivia tahoja. Tällaisia toimijoita ovat muun muassa Amaala ja Dahabshil, jotka ovat osittain täyttäneet Al Barakatin jättämän aukon. Hiljattain perustettiin Somalian yhdyspankki. Lisäksi Somaliaan on perustettu tai siellä on jo toiminut huomattava määrä pienempiä rahalähetyksistä vastaavia tahoja, jotka toimivat pikemminkin paikallistasolla. Joiltain maaseutuyhteisöiltä pääasiassa Etelä-Somaliassa puuttuu kuitenkin edelleen asianmukaiset kanavat vastaanottaa rahalähetyksiä ulkomailla olevilta sukulaisilta. 8. Maksutapahtumien tilanne paranee kaiken aikaa. Normaalit talous- ja rahoitussuhteet Somalian kanssa riippuvat kuitenkin viime kädessä Somalian poliittisten voimien ja kansalaisyhteiskunnan vakaasta päätöksestä palauttaa maahan kestävä hallintotapa, jotta se voisi osallistua tasapainoisesti kansainvälisen yhteisön toimintaan. (1) EYVL L 67, 9.3.2001. (2) EYVL L 295, 13.11.2001. (3) AFG/163-SC/7206, laadittu 9. marraskuuta 2001. (4) KOM(2002) 117.